அனிதா சியோரன்

**அனிதா சியோரன் ** (*Anita Sheoran*) இந்தியாவைச் சேர்ந்த மல்யுத்த வீராங்கனையாவார். 1984 ஆம் ஆண்டு நவம்பர் மாதம் 24 ஆம் தேதியன்று இவர் பிறந்தார். 2010 ஆம் ஆண்டு நடைபெற்ற பொதுநலவாய விளையாட்டுப் போட்டிகளில் தங்கப் பதக்கம் வென்றுள்ளார். மேலும் ஆசிய மல்யுத்த வாகையாளர் மற்றும் பொதுநலவாய விளையாட்டுப் போட்டியின் மல்யுத்த வாகையாளர்  போட்டிகளில் பல பதக்கங்களை வென்றுள்ளார்.

## தனிப்பட்ட வாழ்க்கை
அனிதா சியோரன், அரியானாவின் பிவானி மாவட்டத்தில் அமைந்துள்ள தனி மகூ கிராமத்தில் திலீப் சிங் சியோரன் மற்றும் சந்தோசு தேவி ஆகியோருக்கு மகளாகப் பிறந்தார். அரியானா காவல்துறையில் ஆய்வாளராகப் பணியாற்றுகிறார்.

## தொழில்
### 2005-2008
2005 ஆம் ஆண்டு நடைபெற்ற பொதுநலவாய மல்யுத்த வாகையாளர் போட்டியின்  67 கிலோ பிரிவு கட்டற்ற பாணி மல்யுத்தப் ​​பிரிவில் பங்கேற்று, வெண்கலப் பதக்கம் வென்றார்.

2008 ஆம் ஆண்டு நடைபெற்ற ஆசிய மல்யுத்த வாகையாளர் போட்டியில்,  59 கிலோ கட்டற்ற பாணி மல்யுத்தப் ​​பிரிவில் வெண்கலப் பதக்கம் வென்றார். இந்த ஆண்டின் பிற்பகுதியில், உலக மல்யுத்த வாகையாளர் போட்டியில் பங்கேற்றார். அங்கு முதல் சுற்றில் வெண்கலப் பதக்கம் வென்ற அகதா பீட்ர்சிக்கிடம் தோற்றார்.
### 2009
போபாலில் 2009 ஆம் ஆண்டு நடந்த தேசிய மல்யுத்த வாகையாளர் போட்டியில், 59 கிலோ பிரிவில் 2008 ஆம் ஆண்டில் வெள்ளிப் பதக்கம் வென்ற சியோரன்  63 கிலோ ​​போட்டியில் பங்கேற்றார். அதிக எடைப் பிரிவுக்கு மாறுவதற்கான அவரது முடிவு பலனளித்தது. இறுதிப் போட்டியில் நடப்பு தேசிய வாகையாளரான கீதிகா இயாகரை தோற்கடித்து பெண்கள் 63 கிலோ ​​போட்டியில் புதிய வாகையாளர் ஆனார். அந்த ஆண்டின் பிற்பகுதியில், பொதுநலவாய மல்யுத்த வாகையாளர் போட்டியில் பங்கேற்றார். அங்கு உலக வாகையாளர் போட்டியில் பதக்கம் வென்ற கனடாவின் இயசுட்டின் பவுச்சார்டிடம் தோற்ற பிறகு வெள்ளிப் பதக்கத்தை வென்றார்.

### 2010
2010 ஆம் ஆண்டு நடைபெற்ற பொதுநலவாய விளையாட்டுப் போட்டிகளில், இரண்டாவது சுற்றில் இசுக்காட்லாந்தின் ஆசுலியா மெக்மானசுக்கு எதிரான ஒரு வசதியான வெற்றிக்குப் பிறகு, சியோரன், இறுதிப் போட்டியில், கனடாவின் மேகன் பைடென்சை எதிர்கொண்டார். 67 கிலோ எடைப் ​​பிரிவில் தங்கப் பதக்கத்தை உறுதிசெய்ய சியோரன் கனடிய வீராங்கனைக்கு எதிராக ஒரு வசதியான வெற்றியைப் பதிவு செய்தார்.

### 2011
2011 ஆம் ஆண்டு ராஞ்சியில் நடைபெற்ற 34 ஆவது இந்திய தேசிய விளையாட்டுப் போட்டிகளில், அரியானாவை பிரதிநிதித்துவப்படுத்திய சியோரன், பெண்களுக்கான 63 கிலோ எடைப் ​​போட்டியின் இறுதிப் போட்டியில் மணிப்பூரின் என். டோம்பி தேவியை தோற்கடித்து தங்கப் பதக்கம் வென்றார். அந்த ஆண்டின் பிற்பகுதியில், மெல்போர்னில் நடந்த 2011 பொதுநலவாய  மல்யுத்த வாகையாளர் போட்டியில் பங்கேற்ற சியோரன், கனடாவின் டோரி இயீட்சிடம் இறுதிப் போட்டியில் தோல்வியடைந்து வெள்ளிப் பதக்கத்துடன் திருப்தி அடைந்தார்.

### 2012
2012 கோடைகால ஒலிம்பிக்கிற்கு தகுதி பெறும் முயற்சியில், சியோரன் 63 கிலோ எடைப் ​​பிரிவின் கீழ் ஆசிய ஒலிம்பிக் தகுதிப் போட்டியில் பங்கேற்றார். இறுதியில் வெண்கலப் பதக்கம் வென்றார், ஆனால் இறுதிப் போட்டியை அடைவதே அதற்கான அளவுகோலாக இருந்ததால் ஒலிம்பிக் இடத்தைப் பெற முடியவில்லை. ஒலிம்பிக் பதக்கம் வென்ற யெலினா சாகினாவால் தோற்கடிக்கப்படுவதற்கு முன்பு அவர் சீன தைபேயின் மின்-வென் ஓஔவை தோற்கடித்தார்.

### 2013-2015
இயோகனசுபர்க்கில் 2013 ஆம் ஆண்டு நடைபெற்ற பொதுநலவாய மல்யுத்த வாகையாளர் போட்டியில் பங்கேற்ற சியோரன், இறுதிப் போட்டியில் நைசீரியாவின் இஃபியோமா இகெனாச்சோவிடம் தோல்வியடைந்து வெள்ளிப் பதக்கத்துடன் திருப்தி அடைந்தார்.

2015 ஆம் ஆண்டு கேரளாவில் நடைபெற்ற 35 ஆவது இந்திய தேசிய விளையாட்டுப் போட்டிகளில், அரியானாவைச் சேர்ந்த சியோரன், பெண்கள் 63 கிலோ எடைப் ​​போட்டியின் இறுதிப் போட்டியில் உத்தரப் பிரதேசத்தின்'' இரஜினியை 4–2 என்ற கணக்கில் தோற்கடித்து தங்கப் பதக்கம் வென்றார். இதே ஆண்டு செப்டம்பரில், 2015 உலக மல்யுத்த வாகையாளர் போட்டியில் 63 கிலோ பிரிவில் பங்கேற்றார்.  முதல் சுற்றில் நதியா முசுக்வை 9–1 என்ற கணக்கில் வென்றார். ஆனால் கொலம்பியாவின் சாண்ட்ரா ரோவுக்கு எதிரான தனது அடுத்த போட்டியில் 2–5 என்ற கணக்கில் தோல்வியடைந்தார்.  அந்த ஆண்டின் பிற்பகுதியில், பெண்கள் 63 கிலோ எடைப் ​​பிரிவில் தேசிய வாகையாளரானார்.

### 2016
2016 ஆசிய மல்யுத்த வாகையாளர் போட்டியில், அரையிறுதியில் வட கொரியாவின் இயாங் சிம் ரிம்மிடம் தோல்வியடைந்த பிறகு, சியோரன், ரெப்சேச்சு சுற்றில் உசுபெக்கிசுதானின் நிலுஃபர் கடேவாவை தோற்கடித்து வெண்கலப் பதக்கத்தை வென்றார்.

## மேற்கோள்கள்

## வெளி இணைப்புகள்
*Profile published by the IOA

பகுப்பு:பொதுநலவாய விளையாட்டுக்களில் தங்க பதக்கம் வென்ற இந்தியர்கள்
பகுப்பு:1984 பிறப்புகள்
பகுப்பு:வாழும் மக்கள்
பகுப்பு:அரியானா நபர்கள்